
Ajuntament de Camprodon


Benvolgut/da veí/veïna,
 
Ens fa molta il·lusió escriure’t aquesta carta per compartir amb tu una bona notícia: el pròxim 13 de setembre de 2026 recuperem “la Festa de la Vellesa” de Camprodon, que rebategem amb el nom de “la Festa de la Saviesa”, una tradició molt estimada en la que s’homenatjava la majestat del poble i que volem tornar a viure plegats amb una visió adaptada als temps actuals.
Aquesta jornada vol ser, sobretot, un reconeixement a tots vosaltres, les dones i els homes savis que han contribuït a mantenir l’essència de Camprodon. La gent gran sou la saviesa del municipi i la majestat del poble. Sou qui heu fet créixer Camprodon amb esforç, experiència i valors, i continueu sent un exemple i un pilar per a tots nosaltres.
Per això, ens agradaria molt que ens acompanyessis en aquest dia pensat especialment per a vosaltres, per compartir records, rialles i moments en bona companyia. 
Així doncs, totes les persones empadronades a Camprodon de 75 anys o més esteu convidades a gaudir de la jornada i del dinar de germanor de manera gratuïta, com a mostra d’agraïment per tot el que representeu. Tanmateix, aquesta trobada està oberta a tothom qui us vulgui acompanyar, els quals hauran d’abonar l’import corresponent del dinar.
El programa serà el següent:
Iniciem la jornada a les 12.00 h amb una Missa a l’Església de Sant Maria de Camprodon.
Tot seguit, al Pavelló Vell, dinar de germanor.
Després de dinar diverses activitats per passar una bona estona plegats i ball.
Esperem poder retrobar-nos i celebrar aquest dia tan especial amb tu, en un ambient proper, festiu i ple de reconeixement per homenatjar als savis i sàvies de casa nostra.
Per assistir-hi, cal inscripció prèvia a l’Oficina de Turisme amb el DNI abans del 8 de setembre de 2026.
Celebrem la vida, celebrem l’experiència, t’hi esperem!

